title: Directiva (UE) 2021/1187 a Parlamentului European și a Consiliului din 7 iulie 2021 privind măsurile de raționalizare în scopul înregistrării de progrese în direcția realizării rețelei transeuropene de transport (TEN-T)

text:
                  20.7.2021

                  RO

                  Jurnalul Oficial al Uniunii Europene

                  L 258/1

         DIRECTIVA (UE) 2021/1187 A PARLAMENTULUI EUROPEAN ȘI A CONSILIULUI
         din 7 iulie 2021
         privind măsurile de raționalizare în scopul înregistrării de progrese în direcția realizării rețelei transeuropene de transport (TEN-T)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 172,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         având în vedere avizul Comitetului Regiunilor (2),
         hotărând în conformitate cu procedura legislativă ordinară (3),
         întrucât:

                     (1)

                     Regulamentul (UE) nr. 1315/2013 al Parlamentului European și al Consiliului (4) stabilește un cadru comun pentru crearea unor rețele interoperabile de ultimă generație în Uniune, în slujba cetățenilor săi, având ca obiectiv consolidarea coeziunii sociale, economice și teritoriale a Uniunii și aducerea unei contribuții la crearea unui spațiu european unic al transporturilor și mobilității, consolidând astfel piața internă. Rețeaua transeuropeană de transport (TEN-T) are o structură pe două niveluri, constând într-o rețea globală și o rețea centrală. Rețeaua globală asigură conectivitatea tuturor regiunilor din Uniune, în timp ce rețeaua centrală este formată din acele elemente ale rețelei globale care au cea mai mare importanță strategică pentru Uniune. Regulamentul (UE) nr. 1315/2013 stabilește obiective obligatorii referitoare la finalizare, rețeaua centrală urmând să fie finalizată până în 2030, iar rețeaua globală până în 2050, în special prin acordarea unei atenții prioritare conexiunilor transfrontaliere, prin îmbunătățirea interoperabilității și prin aducerea unei contribuții la integrarea multimodală a infrastructurii de transport a Uniunii.

                     (2)

                     În pofida necesității de a finaliza TEN-T și a termenelor obligatorii pentru realizarea acesteia, experiența a arătat că multe investiții care vizează finalizarea TEN-T se confruntă cu proceduri multiple, diferite și complexe de acordare a autorizațiilor, de achiziții transfrontaliere și de altă natură. Această situație pune în pericol implementarea la timp a proiectelor și, în multe cazuri, conduce la întârzieri semnificative și la costuri mai mari. În plus, pot apărea incertitudini pentru promotorii de proiecte și potențialii investitori privați, putând chiar duce, în anumite cazuri, la proiecte a căror realizare nu corespunde planificării inițiale. Prezenta directivă urmărește să remedieze problemele respective și să facă posibilă finalizarea sincronizată și la termen a TEN-T prin intermediul unei acțiuni armonizate la nivelul Uniunii. Atunci când elaborează planurile și programele lor naționale, statele membre ar trebui să țină seama de dezvoltarea TEN-T, în conformitate cu articolul 49 alineatul (2) din Regulamentul (UE) nr. 1315/2013.

                     (3)

                     Prezenta directivă ar trebui să se aplice procedurilor legate de proiecte, inclusiv celor legate de evaluarea impactului asupra mediului. Cu toate acestea, prezenta directivă nu ar trebui să aducă atingere măsurilor de urbanism sau de amenajare a teritoriului, procedurilor legate de atribuirea contractelor de achiziții publice și măsurilor luate la nivel strategic care nu sunt legate de un proiect, precum evaluările strategice de mediu, planificarea bugetului public sau planurile de transport naționale sau regionale. Pentru a spori eficiența procedurilor de acordare a autorizațiilor și pentru a asigura o calitate înaltă a documentației aferente proiectelor, promotorii de proiecte ar trebui să efectueze lucrările pregătitoare, cum ar fi studiile și rapoartele preliminare, înainte de începerea procedurii de acordare a autorizațiilor. Prezenta directivă nu ar trebui să se aplice procedurilor desfășurate în fața unei autorități competente să se pronunțe cu privire la o cale de atac administrativă sau unei instanțe.

                     (4)

                     Prezenta directivă ar trebui să se aplice proiectelor care fac parte din tronsoanele identificate în prealabil ale rețelei centrale enumerate în anexa la prezenta directivă și altor proiecte privind coridoarele rețelei centrale cu un cost total de peste 300 000 000 EUR. Proiectele care depășesc respectiva sumă prezintă adesea o importanță strategică în ceea ce privește realizarea strategiei Uniunii pentru o creștere inteligentă, durabilă și favorabilă incluziunii și contribuie la realizarea obiectivelor Regulamentului (UE) nr. 1315/2013. Coridoarele rețelei centrale sunt identificate prin alinierea cuprinsă în Regulamentul (UE) nr. 1316/2013 al Parlamentului European și al Consiliului (5), precum și prin intermediul hărților rețelei centrale prevăzute în Regulamentul (UE) nr. 1315/2013. Baza tehnică a acestor hărți este furnizată de sistemul interactiv de informații geografice și tehnice pentru TEN-T (TENtec), care conține un nivel mai ridicat de detaliu privind infrastructura transeuropeană de transport.

                     (5)

                     Proiectele care se referă exclusiv la aplicații telematice, la noi tehnologii și la inovare ar trebui să fie excluse din domeniul de aplicare al prezentei directive deoarece implementarea lor nu este limitată la rețeaua centrală.

                     (6)

                     Cu toate acestea, statele membre pot aplica prezenta directivă și altor proiecte privind rețeaua centrală și cea globală, inclusiv proiectelor care se referă exclusiv la aplicații telematice, la noi tehnologii și la inovare, pentru a permite o abordare armonizată a proiectelor de infrastructură de transport. Publicarea de către autoritățile naționale a unor liste de proiecte individuale care intră sub incidența prezentei directive ar putea spori transparența pentru promotorii de proiecte în ceea ce privește lucrările în curs și cele viitoare legate de TEN-T.

                     (7)

                     Având în vedere diferitele evaluări de mediu prevăzute în acte relevante de drept al Uniunii și de drept intern care sunt necesare pentru acordarea de autorizații pentru proiectele din cadrul rețelei centrale, statele membre ar trebui să stabilească, dacă este fezabil și adecvat, o procedură simplificată care să respecte cerințele prevăzute de dreptul Uniunii și dreptul intern, pentru a contribui la realizarea obiectivelor urmărite de prezenta directivă în vederea unei raționalizări mai bune a măsurilor.

                     (8)

                     Proiectelor care intră în domeniul de aplicare al prezentei directive ar trebui să li se acorde un tratament prioritar, dacă este cazul. Un astfel de tratament poate include termene mai scurte, proceduri simultane sau termene limitate pentru formularea unor căi de atac, garantându-se în același timp că sunt îndeplinite și obiectivele altor politici orizontale, precum politicile de mediu menite să evite, să prevină, să reducă sau să compenseze efectele negative asupra mediului, în conformitate cu dreptul Uniunii și cu dreptul intern. În cadrele juridice ale multor state membre se acordă un tratament prioritar anumitor categorii de proiecte, pe baza importanței lor strategice pentru economie. Atunci când un astfel de tratament prioritar există într-un context juridic național, acesta ar trebui să se aplice în mod automat proiectelor care intră în domeniul de aplicare al prezentei directive. Cu toate acestea, statelor membre ar trebui să li se permită să testeze proceduri specifice de acordare a autorizațiilor pe un număr limitat de proiecte pentru a evalua posibilitatea extinderii acestora la alte proiecte. În timpul acestei perioade de testare, statul membru în cauză nu ar trebui să fie obligat să aplice astfel de proceduri de testare altor proiecte care intră în domeniul de aplicare al prezentei directive.

                     (9)

                     Pentru a permite o gestionare clară a procedurii generale și a le oferi promotorilor de proiecte un punct de contact, proiectele privind coridoarele rețelei centrale ar trebui să fie sprijinite de proceduri eficiente de acordare a autorizațiilor. În acest scop, statele membre ar trebui să desemneze una sau mai multe autorități, în funcție de cadrele lor juridice naționale și de structurile lor administrative, precum și în funcție de tipurile de proiecte vizate. În cazul în care un stat membru desemnează mai multe autorități, acesta ar trebui să se asigure că o singură autoritate este desemnată pentru un anumit proiect și pentru o anumită procedură de acordare a autorizațiilor.

                     (10)

                     Desemnarea unei autorități care să acționeze ca punct de contact pentru promotorul proiectului ar trebui să reducă complexitatea, să îmbunătățească eficiența și să sporească transparența procedurilor. De asemenea, acest lucru ar trebui, după caz, să consolideze cooperarea dintre statele membre. Procedurile ar trebui să promoveze o cooperare reală între promotorii de proiecte și autoritatea desemnată.

                     (11)

                     Autorității desemnate îi pot fi încredințate, printre altele, sarcini legate de coordonarea și autorizarea, în conformitate cu dreptul Uniunii și cu dreptul intern, a unor proiecte specifice pentru reconstrucția infrastructurii rețelei centrale în cazul unor dezastre naturale sau provocate de om.

                     (12)

                     Procedura prevăzută de prezenta directivă nu ar trebui să aducă atingere îndeplinirii cerințelor din dreptul internațional și din dreptul Uniunii, inclusiv a cerințelor privind protecția mediului și a sănătății umane. Prezenta directivă nu ar trebui să ducă la scăderea standardelor stabilite pentru a evita, a preveni, a reduce sau a compensa efectele negative asupra mediului.

                     (13)

                     Având în vedere necesitatea urgentă de a finaliza rețeaua centrală, simplificarea procedurilor de acordare a autorizațiilor ar trebui să fie însoțită de un termen pentru procedurile care conduc la adoptarea unei decizii de autorizare pentru construirea infrastructurii de transport. Respectivul termen ar trebui să încurajeze o gestionare mai eficientă a procedurilor și în niciun caz nu ar trebui să compromită standardele înalte ale Uniunii privind protecția mediului și participarea publicului. Ar trebui să fie posibilă prelungirea termenului pentru procedurile de acordare a autorizațiilor în cazuri justificate în mod corespunzător, inclusiv atunci când survin circumstanțe neprevăzute sau dacă acest lucru este necesar pentru protecția mediului. Prelungirea ar putea fi exprimată, de exemplu, sub forma unei perioade de timp sau prin indicarea unei date sau a unui anumit eveniment viitor cert. Termenul prelungit ar trebui în special să nu includă timpul necesar desfășurării procedurilor administrative sau judiciare de contestare sau a căilor de atac în fața unei instanțe judecătorești. Statele membre nu ar trebui să fie considerate răspunzătoare dacă nerespectarea termenului respectiv se datorează promotorului proiectului, de exemplu în cazul în care promotorul proiectului nu a respectat termenele stabilite în dreptul intern ori termenele orientative stabilite de autoritatea desemnată sau în cazul în care promotorul proiectului a acționat cu întârziere nejustificată.

                     (14)

                     Statele membre ar trebui să facă tot posibilul pentru a asigura gestionarea în cel mai eficient mod posibil a căilor de atac prin care se contestă legalitatea unei decizii de autorizare pe motive de fond sau de procedură.

                     (15)

                     Proiectele de infrastructură TEN-T care privesc două sau mai multe state membre se confruntă cu dificultăți deosebite în ceea ce privește coordonarea procedurilor de acordare a autorizațiilor. Prin urmare, autoritățile desemnate ale statelor membre în cauză ar trebui să coopereze pentru a-și coordona calendarele și pentru a stabili o planificare comună privind procedura de acordare a autorizațiilor, în măsura în care o astfel de coordonare a calendarelor și o astfel de stabilire a unei planificări comune sunt posibile și adecvate, având în vedere stadiul de pregătire sau de maturitate al proiectului, care depinde în principal de promotorul proiectului, în special data la care promotorul proiectului a notificat proiectul autorității desemnate din fiecare dintre statele membre respective.

                     (16)

                     Coordonatorii europeni desemnați în conformitate cu Regulamentul (UE) nr. 1315/2013 ar trebui să fie informați cu privire la procedurile relevante pentru a facilita sincronizarea și finalizarea acestora în vederea implementării la timp a rețelei centrale până în 2030.

                     (17)

                     În cazul extinderii TEN-T la țări terțe, în conformitate cu hărțile orientative stabilite în Regulamentul (UE) nr. 1315/2013, țările terțe respective ar trebui să fie invitate să aplice, după caz, norme similare celor prevăzute în prezenta directivă.

                     (18)

                     Achizițiile publice în cadrul proiectelor transfrontaliere ar trebui să se desfășoare în conformitate cu tratatele și, atunci când este relevant, cu Directiva 2014/24/UE (6) sau 2014/25/UE (7) a Parlamentului European și a Consiliului. Pentru a asigura finalizarea eficientă a proiectelor transfrontaliere privind rețeaua centrală, achizițiile publice efectuate de o entitate comună ar trebui să intre sub incidența dreptului intern al unui stat membru. Prin derogare de la dispozițiile dreptului Uniunii privind achizițiile publice, dreptul intern aplicabil ar trebui, în principiu, să fie cel al statului membru în care entitatea comună își are sediul social. Ar trebui să fie posibilă în continuare stabilirea dreptului intern aplicabil prin intermediul unui acord interguvernamental. În cazul achizițiilor publice efectuate de o filială a unei entități comune, filiala respectivă ar trebui să aplice dreptul intern al unuia dintre statele membre în cauză, care ar putea fi dreptul intern aplicabil entității comune. Din motive de securitate juridică, actualele strategii privind achizițiile publice ar trebui să rămână aplicabile unei entități comune înființate înainte de data intrării în vigoare a prezentei directive.

                     (19)

                     Comisia nu este implicată în mod sistematic în autorizarea proiectelor individuale. Cu toate acestea, în anumite cazuri, anumite aspecte ale pregătirii proiectelor sunt supuse autorizării la nivelul Uniunii. În cazul în care Comisia este implicată în proceduri, aceasta va trata în regim de prioritate proiectele Uniunii și va asigura certitudinea pentru promotorii de proiecte. În anumite cazuri, ar putea fi necesară aprobarea unor ajutoare de stat. Fără a aduce atingere termenelor prevăzute în prezenta directivă și în concordanță cu Codul celor mai bune practici de desfășurare a procedurilor de control al ajutoarelor de stat, statele membre ar trebui să poată solicita Comisiei să se ocupe de proiectele privind rețeaua centrală pe care acestea le consideră prioritare prin aplicarea unor termene mai previzibile în cadrul abordării la nivel de portofoliu sau al planificării agreate de comun acord.

                     (20)

                     Implementarea proiectelor de infrastructură privind rețeaua centrală ar trebui sprijinită, de asemenea, prin orientări ale Comisiei care să aducă clarificări cu privire la implementarea anumitor tipuri de proiecte, respectând în același timp acquis-ul Uniunii. În acest sens, Comunicarea Comisiei din 27 aprilie 2017, intitulată „Un plan de acțiune pentru natură, cetățeni și economie” oferă orientări și clarifică modul în care se poate asigura conformitatea cu Directiva 2009/147/CE a Parlamentului European și a Consiliului (8) și cu Directiva 92/43/CEE a Consiliului (9). În scopul de a se asigura cel mai bun raport calitate-preț pentru utilizarea banilor publici, sprijinul direct privind achizițiile publice ar trebui pus la dispoziție pentru proiecte.

                     (21)

                     Întrucât obiectivul prezentei directive, și anume de a raționaliza măsurile pentru promovarea realizării TEN-T, nu poate fi realizat în mod satisfăcător de către statele membre, dar, având în vedere necesitatea consolidării cadrului pentru procedurile de acordare a autorizațiilor pentru proiectele aferente TEN-T prin intermediul unei acțiuni armonizate la nivelul Uniunii, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezenta directivă nu depășește ceea ce este necesar pentru realizarea acestui obiectiv.

                     (22)

                     Din motive de securitate juridică, prezenta directivă nu ar trebui să se aplice procedurilor de acordare a autorizațiilor care au început anterior datei transpunerii prezentei directive,

               ADOPTĂ PREZENTA DIRECTIVĂ:

            Articolul 1
            Obiect și domeniu de aplicare

               (1)   Prezenta directivă se aplică procedurilor de acordare a autorizațiilor necesare pentru autorizarea implementării:

                           (a)

                           proiectelor care fac parte din tronsoanele identificate în prealabil ale rețelei centrale, astfel cum sunt enumerate în anexă;

                           (b)

                           altor proiecte privind coridoarele rețelei centrale, astfel cum sunt identificate în temeiul articolului 44 alineatul (1) din Regulamentul (UE) nr. 1315/2013, cu un cost total de peste 300 000 000 EUR,

                     cu excepția proiectelor care se referă exclusiv la aplicații telematice, la noi tehnologii și la inovare, în înțelesul articolelor 31 și 33 din respectivul regulament.
               Prezenta directivă se aplică, de asemenea, achizițiilor publice în cadrul proiectelor transfrontaliere care intră în domeniul de aplicare al prezentei directive.

               (2)   Statele membre pot decide să aplice prezenta directivă altor proiecte privind rețeaua centrală și rețeaua globală, inclusiv proiectelor care se referă exclusiv la aplicații telematice, la noi tehnologii și la inovare menționate la alineatul (1). Statele membre notifică Comisiei decizia lor.

            Articolul 2
            Definiții
            În sensul prezentei directive, se aplică următoarele definiții:

                        1.

                        „decizie de autorizare” înseamnă decizia sau un ansamblu de decizii, care pot avea caracter administrativ, luate simultan sau succesiv de una sau mai multe autorități ale unui stat membru, cu excepția autorităților competente să se pronunțe cu privire la o cale de atac administrativă sau a instanțelor, în temeiul sistemului juridic național și al dreptului administrativ intern, prin care se stabilește dacă un promotor de proiect are sau nu are dreptul să implementeze proiectul în zona geografică în cauză, fără a aduce atingere vreunei decizii luate în contextul unei căi de atac administrative sau judiciare;

                        2.

                        „procedură de acordare a autorizațiilor” înseamnă orice procedură care trebuie urmată în legătură cu un proiect individual care se încadrează în domeniul de aplicare al prezentei directive în vederea obținerii deciziei de autorizare cerute de autoritatea sau autoritățile unui stat membru, în temeiul dreptului Uniunii sau al dreptului intern, cu excepția măsurilor de urbanism sau de amenajare a teritoriului, a procedurilor legate de atribuirea contractelor de achiziții publice și a măsurilor luate la nivel strategic care nu se referă la un proiect specific, precum evaluarea strategică de mediu, planificarea bugetară publică sau planurile de transport naționale sau regionale.

                        3.

                        „proiect” înseamnă o propunere de construire, adaptare sau modificare a unui tronson definit din infrastructura de transport care are ca scop îmbunătățirea capacității, a siguranței și a eficienței respectivei infrastructuri și a cărei implementare trebuie aprobată printr-o decizie de autorizare;

                        4.

                        „proiect transfrontalier” înseamnă un proiect care acoperă un tronson transfrontalier între două sau mai multe state membre;

                        5.

                        „promotorul proiectului” înseamnă persoana care solicită autorizarea implementării unui proiect sau autoritatea publică inițiatoare a unui proiect;

                        6.

                        „autoritate desemnată” înseamnă autoritatea care este punctul de contact pentru promotorul proiectului și care facilitează gestionarea eficientă și structurată a procedurilor de acordare a autorizațiilor în conformitate cu prezenta directivă;

                        7.

                        „autoritate comună” înseamnă o autoritate instituită de comun acord între două sau mai multe state membre pentru a facilita procedurile de acordare a autorizațiilor aferente proiectelor transfrontaliere, inclusiv autoritățile comune instituite de către autorități desemnate în cazul în care autoritățile desemnate respective au fost împuternicite de către statele membre să instituie autorități comune.

            Articolul 3
            Statutul prioritar

               (1)   Statele membre depun eforturi pentru a se asigura că toate autoritățile, inclusiv autoritatea desemnată, implicate în procedura de acordare a autorizațiilor, cu excepția instanțelor, acordă prioritate proiectelor care intră în domeniul de aplicare al prezentei directive.

               (2)   În cazul în care dreptul intern prevede proceduri specifice de acordare a autorizațiilor pentru proiectele prioritare, statele membre se asigură, fără a aduce atingere obiectivelor, cerințelor și termenelor prevăzute de prezenta directivă, că proiectele care intră în domeniul de aplicare al prezentei directive sunt tratate conform respectivelor proceduri. Acest lucru nu împiedică statele membre să testeze proceduri specifice de acordare a autorizațiilor pentru un număr limitat de proiecte, pentru a evalua posibilitatea extinderii lor la alte proiecte, fără a avea obligația de a aplica astfel de proceduri proiectelor care intră în domeniul de aplicare al prezentei directive.

               (3)   Prezentul articol nu aduce atingere niciunei decizii bugetare.

            Articolul 4
            Autoritatea desemnată

               (1)   Până la 10 august 2023, fiecare stat membru desemnează la nivelul administrativ corespunzător, autoritățile care urmează să acționeze în calitate de autoritate desemnată.

               (2)   Atunci când este necesar, un stat membru poate să desemneze în calitatea de autoritate desemnată mai multe autorități diferite, în funcție de proiect sau de categoria de proiecte, de modul de transport sau de zona geografică. Într-un astfel de caz, statul membru se asigură că există o singură autoritate desemnată pentru un anumit proiect și pentru o anumită procedură de acordare a autorizațiilor.

               (3)   Statele membre iau toate măsurile necesare pentru a pune la dispoziția promotorilor de proiecte informații ușor de accesat cu privire la identitatea autorității desemnate pentru un anumit proiect.

               (4)   Statele membre pot împuternici autoritatea desemnată să ia decizia de autorizare.
               Atunci când este împuternicită să ia decizia de autorizare în conformitate cu primul paragraf, autoritatea desemnată verifică dacă au fost obținute toate autorizațiile, deciziile și avizele necesare pentru adoptarea deciziei de autorizare și notifică decizia de autorizare promotorului proiectului.

               (5)   În cazul în care autoritatea desemnată nu este împuternicită să ia decizia de autorizare, statele membre iau măsurile necesare pentru a se asigura că promotorul proiectului este înștiințat cu privire la adoptarea deciziei de autorizare.

               (6)   Statele membre pot împuternici autoritatea desemnată să stabilească termene orientative pentru diferite etape intermediare ale procedurii de acordare a autorizațiilor în conformitate cu articolul 5 alineatul (1), fără a aduce atingere termenului de patru ani menționat la alineatul respectiv.

               (7)   Autoritatea desemnată:

                           (a)

                           este punctul de contact în vederea obținerii de informații de către promotorul proiectului și de către celelalte autorități relevante implicate în procedura care are drept rezultat decizia de autorizare pentru un anumit proiect;

                           (b)

                           furnizează promotorului proiectului, atunci când această sarcină este prevăzută în dreptul intern, descrierea detaliată a cererii menționată la articolul 6 alineatul (4), inclusiv informațiile privind termenele orientative referitoare la procedurile de acordare a autorizațiilor, în conformitate cu termenul de patru ani menționat la articolul 5 alineatul (1);

                           (c)

                           monitorizează durata procedurii de acordare a autorizațiilor și înregistrează în special orice prelungire a termenului menționat la articolul 5 alineatul (4);

                           (d)

                           îi oferă promotorului proiectului, la cerere, orientări în ceea ce privește transmiterea tuturor informațiilor și a documentelor relevante, inclusiv cu privire la toate autorizațiile, deciziile și avizele care trebuie să fie obținute și emise în vederea obținerii deciziei de autorizare.

                     Autoritatea desemnată poate, de asemenea, să îi ofere promotorului proiectului orientări cu privire la informațiile și/sau documentele suplimentare care ar trebui furnizate în cazul în care notificarea menționată la articolul 6 alineatul (1) a fost respinsă.

               (8)   Alineatul (7) nu aduce atingere competenței niciunei alte autorități implicate în procedura de acordare a autorizațiilor și nici posibilității ca promotorul proiectului să contacteze autoritățile individuale pentru autorizațiile, deciziile sau avizele specifice care fac parte din decizia de autorizare.

            Articolul 5
            Durata procedurii de acordare a autorizațiilor

               (1)   Statele membre prevăd o procedură de acordare a autorizațiilor, inclusiv termenele din cadrul respectivei proceduri, care nu poate să depășească patru ani. Statele membre pot adopta măsurile necesare pentru a împărți perioada disponibilă în mai multe etape, în conformitate cu dreptul Uniunii și cu dreptul intern.

               (2)   Perioada de patru ani menționată la alineatul (1) nu aduce atingere obligațiilor care decurg din dreptul internațional și din dreptul Uniunii și nu include nici perioadele necesare pentru desfășurarea procedurilor administrative și judiciare de contestare sau a căilor de atac în fața unei instanțe judecătorești, nici perioadele necesare pentru punerea în aplicare a oricărei decizii sau măsuri reparatorii rezultate.

               (3)   Perioada de patru ani menționată la alineatul (1) nu aduce atingere dreptului unui stat membru de a dispune ca procedura de acordare a autorizațiilor să fie finalizată prin adoptarea unui act legislativ național specific, caz în care procedura de adoptare a actului respectiv poate, prin derogare de la alineatul (1), să depășească termenul de patru ani cu condiția ca lucrările pregătitoare pe baza cărora se adoptă actul legislativ național să se încheie în termenul menționat. Se consideră că lucrările pregătitoare se încheie în momentul în care actul legislativ național specific este prezentat parlamentului național.

               (4)   Statele membre adoptă măsurile necesare astfel încât, în cazuri justificate corespunzător, să poată fi acordată o prelungire adecvată a perioadei de patru ani menționate la alineatul (1). Durata prelungirii se stabilește de la caz la caz, se justifică în mod corespunzător și este limitată la scopul finalizării procedurii de acordare a autorizațiilor și al emiterii deciziei de autorizare. În cazul în care o astfel de prelungire a fost acordată, promotorul proiectului este informat cu privire la motivele acordării acesteia. O nouă prelungire poate fi acordată o singură dată, în aceleași condiții.

               (5)   Statele membre nu sunt considerate răspunzătoare în cazul în care perioada de patru ani menționată la alineatul (1), prelungită în conformitate cu alineatul (4), nu este respectată, dacă întârzierea se datorează promotorului proiectului.

            Articolul 6
            Organizarea procedurii de acordare a autorizațiilor

               (1)   Promotorul proiectului notifică proiectul autorității desemnate sau, după caz, autorității comune instituite în conformitate cu articolul 7 alineatul (2). Data la care are loc notificarea proiectului de către promotorul proiectului reprezintă momentul inițierii procedurii de acordare a autorizațiilor.

               (2)   Pentru a facilita evaluarea maturității proiectului, statele membre pot defini nivelul de detaliere a informațiilor și documentele relevante care trebuie furnizate de promotorul proiectului cu ocazia notificării unui proiect. În cazul în care proiectul nu a atins maturitatea, notificarea se respinge printr-o decizie justificată în mod corespunzător în termen de cel mult patru luni de la primirea notificării.

               (3)   Statele membre iau măsurile necesare pentru a se asigura că promotorii de proiecte primesc informații generale cu rol de orientări privind notificarea, adaptate, dacă este cazul, la modul de transport vizat, cuprinzând informații cu privire la autorizațiile, deciziile și avizele care pot fi cerute pentru implementarea unui proiect.
               Aceste informații cuprind, pentru fiecare autorizație, decizie sau aviz, următoarele:

                           (a)

                           informații generale cu privire la domeniul de aplicare material și la nivelul de detaliere a informațiilor care trebuie prezentate de promotorul proiectului;

                           (b)

                           termenele aplicabile sau, în cazul în care nu există astfel de termene, termenele orientative; și

                           (c)

                           datele de contact ale autorităților și ale părților interesate care sunt în mod normal implicate în consultările legate de diferitele autorizații, decizii și avize.

                     Aceste informații trebuie să fie ușor accesibile tuturor promotorilor de proiecte relevanți, în special prin intermediul portalurilor de informare electronice sau fizice.

               (4)   Pentru a facilita o notificare reușită, statele membre pot impune cerința ca autoritatea desemnată să întocmească, la cererea promotorului proiectului, o descriere detaliată a cererii care să cuprindă următoarele informații, adaptate pentru fiecare proiect individual:

                           (a)

                           etapele individuale ale procedurii și termenele aplicabile acestora, sau în lipsa unor astfel de termene, termene orientative;

                           (b)

                           domeniul de aplicare material și nivelul de detaliere al informațiilor care trebuie prezentate de promotorul proiectului;

                           (c)

                           o listă a autorizațiilor, deciziilor și avizelor care trebuie să fie obținute de promotorul proiectului în cursul procedurii de acordare a autorizațiilor, în conformitate cu dreptul Uniunii și cu dreptul intern;

                           (d)

                           datele de contact ale autorităților și părților interesate care trebuie să fie implicate, în ceea ce privește obligațiile fiecăreia dintre ele, inclusiv în etapa formală a consultării publice.

               (5)   Descrierea detaliată a cererii rămâne valabilă pe durata procedurii de acordare a autorizațiilor. Orice modificare a descrierii detaliate a cererii trebuie să fie justificată în mod corespunzător.

               (6)   Autoritatea desemnată poate furniza, la cerere, promotorului proiectului informații în completarea elementelor menționate la alineatul (4).

               (7)   În cazul în care promotorul proiectului a depus dosarul complet de candidatură privind proiectul, decizia de autorizare se adoptă în termenul menționat la articolul 5 alineatul (1).

               (8)   Autoritățile implicate în procedura de acordare a autorizațiilor notifică autorității desemnate emiterea autorizațiilor, a deciziilor, a avizelor necesare sau a deciziei de autorizare.

            Articolul 7
            Coordonarea procedurilor transfrontaliere de acordare a autorizațiilor

               (1)   Statele membre se asigură că, în cazul proiectelor care privesc două sau mai multe state membre, autoritățile desemnate ale statelor membre respective cooperează pentru a-și coordona calendarele și pentru a conveni asupra unei planificări comune în ceea ce privește procedura de acordare a autorizațiilor.

               (2)   În cazul proiectelor transfrontaliere, se poate institui o autoritate comună.

               (3)   Statele membre iau măsurile necesare pentru a se asigura că coordonatorii europeni desemnați în conformitate cu articolul 45 din Regulamentul (UE) nr. 1315/2013 primesc informații cu privire la procedurile de acordare a autorizațiilor și că coordonatorii europeni pot facilita contactele dintre autoritățile desemnate în contextul procedurilor de acordare a autorizațiilor pentru proiectele care privesc două sau mai multe state membre.

               (4)   În cazul în care termenul menționat la articolul 5 alineatul (1) nu este respectat, statele membre le furnizează, la cerere, coordonatorilor europeni în cauză informații privind măsurile luate sau care sunt planificate pentru a permite încheierea procedurii de acordare a autorizațiilor cu o întârziere minimă.

            Articolul 8
            Achizițiile publice în cadrul proiectelor transfrontaliere

               (1)   În cazul în care procedurile de achiziții publice sunt efectuate de o entitate comună în cadrul unui proiect transfrontalier, statele membre iau măsurile necesare pentru a se asigura că respectiva entitate comună aplică dispozițiile de drept intern ale unui stat membru și că, prin derogare de la Directivele 2014/24/UE și 2014/25/UE, respectivele dispoziții sunt stabilite în conformitate cu articolul 39 alineatul (5) litera (a) din Directiva 2014/24/UE sau cu articolul 57 alineatul (5) litera (a) din Directiva 2014/25/UE, după caz, cu excepția situației în care se prevede altfel într-un acord încheiat între statele membre participante. Un astfel de acord prevede, în orice caz, aplicarea dreptului intern al unui singur stat membru pentru procedurile de achiziții publice efectuate de o entitate comună.

               (2)   Pentru achizițiile publice efectuate de o filială a unei entități comune, statele membre în cauză iau măsurile necesare pentru a se asigura că filiala aplică dreptul intern al unui stat membru. În acest sens, statele membre în cauză pot decide ca filiala să aplice dreptul intern aplicabil entității comune.

            Articolul 9
            Dispoziții tranzitorii

               (1)   Prezenta directivă nu se aplică proiectelor pentru care procedurile de acordare a autorizațiilor au început înainte de 10 august 2023.

               (2)   Articolul 8 se aplică numai acelor contracte pentru care invitația la o procedură concurențială de ofertare a fost transmisă sau, în cazul în care nu este prevăzută o procedură concurențială de ofertare, numai situațiilor în care autoritatea contractantă sau entitatea contractantă a început procedura de achiziții publice după 10 august 2023.

               (3)   Articolul 8 nu se aplică unei entități comune constituite înainte de 9 august 2021, dacă procedurile de achiziții publice ale entității respective intră în continuare sub incidența dreptului aplicabil achizițiilor sale publice la data respectivă.

            Articolul 10
            Raportare

               (1)   Pentru prima dată până la 10 februarie 2027 și apoi periodic, Comisia furnizează rapoarte Parlamentului European și Consiliului cu privire la punerea în aplicare a prezentei directive și cu privire la rezultatele acesteia.

               (2)   Raportul se bazează pe informațiile care trebuie furnizate de statele membre o dată la doi ani și pentru prima dată până la 10 august 2026 în ceea ce privește numărul de proceduri de acordare a autorizațiilor care intră în domeniul de aplicare al prezentei directive, durata medie a procedurilor de acordare a autorizațiilor, numărul de proceduri de acordare a autorizațiilor care depășesc termenul și eventuala instituire a unor autorități comune în cursul perioadei de raportare.

            Articolul 11
            Transpunere

               (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 10 august 2023. Statele membre informează de îndată Comisia cu privire la aceasta.
               Atunci când statele membre adoptă dispozițiile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a unei astfel de trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 12
            Intrarea în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            Prezenta directivă se adresează statelor membre.

            Adoptată la Strasbourg, 7 iulie 2021

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               A. LOGAR

            (1)  JO C 62, 15.2.2019, p. 269.

            (2)  JO C 168, 16.5.2019, p. 91.

            (3)  Poziția Parlamentului European din 13 februarie 2019 (JO C 449, 23.12.2020, p. 576) și poziția în primă lectură a Consiliului din 14 iunie 2021 (JO C 273, 8.7.2021, p. 1). Poziția Parlamentului European din 6 iulie 2021 (nepublicată încă în Jurnalul Oficial).

            (4)  Regulamentul (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE (JO L 348, 20.12.2013, p. 1).

            (5)  Regulamentul (UE) nr. 1316/2013 al Parlamentului European și al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 și de abrogare a Regulamentelor (CE) nr. 680/2007 și (CE) nr. 67/2010 (JO L 348, 20.12.2013, p. 129).

            (6)  Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE (JO L 94, 28.3.2014, p. 65).

            (7)  Directiva 2014/25/UE a Parlamentului European și a Consiliului din 26 februarie 2014 privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale și de abrogare a Directivei 2004/17/CΕ (JO L 94, 28.3.2014, p. 243).

            (8)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).

            (9)  Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, 22.7.1992, p. 7).

            ANEXĂ
            Secțiunile identificate în prealabil ale legăturilor transfrontaliere și ale legăturilor lipsă din coridoarele rețelei centrale [menționate la articolul 1 alineatul (1) litera (a)]

                        Coridorul rețelei centrale „Atlantic”

                        Legături transfrontaliere

                        Évora – Mérida

                        Transport feroviar

                        Vitoria-Gasteiz – San Sebastián – Bayonne – Bordeaux

                        Aveiro – Salamanca

                        Râul Douro (Via Navegável do Douro)

                        Căi navigabile interioare

                        Legături lipsă

                        Linii interoperabile, cu alt ecartament decât UIC, din Peninsula Iberică

                        Transport feroviar

                        Coridorul rețelei centrale „Baltică – Adriatică”

                        Legături transfrontaliere

                        Katowice/Opole – Ostrava – Brno
                        Katowice – Žilina
                        Bratislava – Wien
                        Graz – Maribor
                        Venezia – Trieste – Divača – Ljubljana

                        Transport feroviar

                        Katowice – Žilina
                        Brno – Wien

                        Transport rutier

                        Legături lipsă

                        Gloggnitz – Mürzzuschlag: tunelul de bază Semmering
                        Graz – Klagenfurt: tunelul și linia de cale ferată Koralm
                        Koper – Divača

                        Transport feroviar

                        Coridorul rețelei centrale „Mediterana”

                        Legături transfrontaliere

                        Barcelona – Perpignan

                        Transport feroviar

                        Lyon – Torino: tunelul de bază și căile de acces

                        Nice – Ventimiglia

                        Venezia – Trieste – Divača – Ljubljana

                        Ljubljana – Zagreb

                        Zagreb – Budapest

                        Budapest – Miskolc – frontiera cu UA

                        Lendava – Letenye

                        Transport rutier

                        Vásárosnamény – frontiera cu UA

                        Legături lipsă

                        Almería – Murcia

                        Transport feroviar

                        Linii interoperabile, cu alt ecartament decât UIC, din Peninsula Iberică

                        Perpignan – Montpellier

                        Koper – Divača

                        Rijeka – Zagreb

                        Milano – Cremona – Mantova – Porto Levante/Venezia – Ravenna/Trieste

                        Căi navigabile interioare

                        Coridorul rețelei centrale „Marea Nordului – Marea Baltică”

                        Legături transfrontaliere

                        Tallinn – Rīga – Kaunas – Warszawa: axa Rail Baltic cu ecartament UIC, linie nouă integral interoperabilă

                        Transport feroviar

                        Świnoujście/Szczecin – Berlin

                        Transport feroviar și căi navigabile interioare

                        Coridorul EE-LV-LT-PL Via Baltica

                        Transport rutier

                        Legături lipsă

                        Kaunas – Vilnius: o parte din axa Rail Baltic cu ecartament UIC, linie nouă integral interoperabilă

                        Transport feroviar

                        Warszawa/Idzikowice – Poznań/Wrocław, inclusiv conexiuni cu platforma de transport centrală prevăzută

                        Nord-Ostsee Kanal

                        Căi navigabile interioare

                        Berlin – Magdeburg – Hannover; Mittellandkanal; canalele vestice din Germania

                        Rin, Waal

                        Noordzeekanaal, IJssel, Twentekanaal

                        Coridorul rețelei centrale „Marea Nordului – Mediterana”

                        Legături transfrontaliere

                        Brussel sau Bruxelles – Luxemburg – Strasbourg

                        Transport feroviar

                        Terneuzen – Gent

                        Căi navigabile interioare

                        Rețeaua Seine – Scheldt și bazinele hidrografice aferente Seine, Scheldt și Meuse

                        Coridorul Rhine-Scheldt

                        Legături lipsă

                        Albertkanaal/Canal Albert și Kanaal Bocholt-Herentals

                        Căi navigabile interioare

                        Coridorul rețelei centrale „Orient/Est-Mediterana”

                        Legături transfrontaliere

                        Dresden – Praha/Kolín

                        Transport feroviar

                        Wien/Bratislava – Budapest

                        Békéscsaba – Arad – Timișoara

                        Craiova – Calafat – Vidin – Sofia – Thessaloniki

                        Sofia – frontiera cu RS/frontiera cu MK

                        Frontiera cu TR – Alexandroupouli

                        Frontiera cu MK – Thessaloniki

                        Ioannina – Kakavia (frontiera cu AL)

                        Transport rutier

                        Drobeta Turnu Severin/Craiova – Vidin – Montana

                        Sofia – frontiera cu RS

                        Hamburg – Dresden – Praha – Pardubice

                        Căi navigabile interioare

                        Legături lipsă

                        Igoumenitsa – Ioannina

                        Transport feroviar

                        Praha – Brno

                        Thessaloniki – Kavala – Alexandroupoli

                        Timișoara – Craiova

                        Coridorul rețelei centrale „Rin – Alpin”

                        Legături transfrontaliere

                        Zevenaar – Emmerich – Oberhausen

                        Transport feroviar

                        Karlsruhe – Basel

                        Milano/Novara – frontiera cu CH

                        Basel – Antwerpen/Rotterdam – Amsterdam

                        Căi navigabile interioare

                        Legături lipsă

                        Genova – Tortona/Novi Ligure

                        Transport feroviar

                        Zeebrugge – Gent

                        Coridorul rețelei centrale „Rin – Dunăre”

                        Legături transfrontaliere

                        München – Praha

                        Transport feroviar

                        Nürnberg – Plzeň

                        München – Mühldorf – Freilassing – Salzburg

                        Strasbourg – Kehl Appenweier

                        Hranice – Žilina

                        Košice – frontiera cu UA

                        Wien – Bratislava/Budapest

                        Bratislava – Budapest

                        Békéscsaba – Arad – Timișoara – frontiera cu RS

                        București – Giurgiu – Ruse

                        Dunăre (Kehlheim – Constanța/Midia/Sulina) și bazinele hidrografice aferente Váh, Sava și Tisa

                        Căi navigabile interioare

                        Zlín – Žilina

                        Transport rutier

                        Timișoara – frontiera cu RS

                        Legături lipsă

                        Stuttgart – Ulm

                        Transport feroviar

                        Salzburg – Linz

                        Craiova – București

                        Arad – Sighișoara – Brașov – Predeal

                        Coridorul rețelei centrale „Scandinavia – Mediterana”

                        Legături transfrontaliere

                        Frontiera RU – Helsinki

                        Transport feroviar

                        København – Hamburg: căile de acces ale legăturii fixe centura Fehmarn

                        München – Wörgl – Innsbruck – Fortezza – Bolzano – Trento – Verona: tunelul de bază Brenner și căile de acces ale acestuia

                        Göteborg – Oslo

                        København – Hamburg: legătura fixă centura Fehmarn

                        Transport feroviar/rutier


title: Directiva de punere în aplicare (UE) 2021/746 a Comisiei din 6 mai 2021 de modificare a Directivelor 2003/90/CE și 2003/91/CE în ceea ce privește protocoalele de examinare a anumitor soiuri de specii de plante agricole și de specii de legume și de modificare a Directivei 2003/90/CE în ceea ce privește anumite denumiri botanice ale plantelor (Text cu relevanță pentru SEE)

text:
                  7.5.2021

                  RO

                  Jurnalul Oficial al Uniunii Europene

                  L 160/94

         DIRECTIVA DE PUNERE ÎN APLICARE (UE) 2021/746 A COMISIEI
         din 6 mai 2021
         de modificare a Directivelor 2003/90/CE și 2003/91/CE în ceea ce privește protocoalele de examinare a anumitor soiuri de specii de plante agricole și de specii de legume și de modificare a Directivei 2003/90/CE în ceea ce privește anumite denumiri botanice ale plantelor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (1), în special articolul 7 alineatul (2) literele (a) și (b),
         având în vedere Directiva 2002/55/CE a Consiliului din 13 iunie 2002 privind comercializarea semințelor de legume (2), în special articolul 7 alineatul (2) literele (a) și (b),
         întrucât:

                     (1)

                     Directivele 2003/90/CE (3) și 2003/91/CE (4) ale Comisiei au ca scop asigurarea faptului că soiurile de specii de plante agricole și de specii de legume incluse de statele membre în cataloagele lor naționale sunt conforme cu protocoalele stabilite de Oficiul Comunitar pentru Soiuri de Plante (OCSP). În special, aceste directive urmăresc să asigure respectarea normelor privind caracteristicile minime care trebuie examinate și condițiile minime pentru examinarea anumitor soiuri de specii de plante agricole și de specii de legume. În ceea ce privește speciile care nu fac obiectul protocoalelor OCSP, directivele menționate au ca scop asigurarea respectării orientărilor Uniunii Internaționale pentru Protecția Noilor Soiuri de Plante (UPOV).

                     (2)

                     OCSP și UPOV au stabilit noi protocoale și orientări care le-au actualizat pe cele existente, în special în ceea ce privește mazărea de câmp, rapița, bumbacul, ovăzul, timoftica, muștarul brun, broccoli, ardeii, anghinarea, tomatele, mazărea, spanacul și portaltoaiele pentru tomate. Directivele 2003/90/CE și 2003/91/CE trebuie modificate în consecință, pentru a reflecta respectivele evoluții.

                     (3)

                     Directiva de punere în aplicare (UE) 2021/415 a Comisiei (5) a modificat Directivele 66/401/CEE (6) și 66/402/CEE (7) ale Consiliului în ceea ce privește anumite denumiri botanice de păiuș tare, grâu, grâu dur, alac, sorg și iarbă de Sudan pentru a reflecta evoluția cunoștințelor științifice. Directiva 2003/90/CE trebuie modificată în consecință, pentru a reflecta respectivele modificări.

                     (4)

                     Prin urmare, Directivele 2003/90/CE și 2003/91/CE trebuie modificate în consecință.

                     (5)

                     Pentru anumite soiuri care nu au fost admise pentru a fi incluse în Catalogul comun al soiurilor de plante agricole sau de specii de legume, examinările oficiale au început înainte de 1 ianuarie 2022 în conformitate cu prevederile protocoalelor OCSP sau ale orientărilor UPOV enumerate în anexa respectivă la Directiva 2003/90/CE sau 2003/91/CE, astfel cum erau înainte de a fi fost modificate prin prezenta directivă. Pentru a nu perturba aceste examinări, este oportun ca pentru aceste examinări statele membre să aplice dispozițiile naționale de transpunere a Directivelor 2003/90/CE și 2003/91/CE, astfel cum erau înainte de a fi fost modificate prin prezenta directivă.

                     (6)

                     Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTA DIRECTIVĂ:

            Articolul 1
            Modificări aduse Directivei 2003/90/CE
            Anexele I și II la Directiva 2003/90/CE se înlocuiesc cu textul din partea A a anexei la prezenta directivă.

            Articolul 2
            Modificări aduse Directivei 2003/91/CE
            Anexele la Directiva 2003/91/CE se înlocuiesc cu textul din partea B a anexei la prezenta directivă.

            Articolul 3
            Transpunere

               (1)   Statele membre adoptă și publică, cel târziu până la 31 decembrie 2021, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte. Statele membre aplică dispozițiile respective de la 1 ianuarie 2022.
               Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 4
            Măsuri tranzitorii
            Pentru examinările care au început înainte de 1 ianuarie 2022, statele membre aplică dispozițiile naționale de transpunere a Directivelor 2003/90/CE și 2003/91/CE, astfel cum erau înainte de a fi fost modificate prin prezenta directivă.

            Articolul 5
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 6
            Destinatari
            Prezenta directivă se adresează statelor membre.

            Adoptată la Bruxelles, 6 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 193, 20.7.2002, p. 1.

            (2)  JO L 193, 20.7.2002, p. 33.

            (3)  Directiva 2003/90/CE a Comisiei din 6 octombrie 2003 de stabilire a măsurilor de punere în aplicare a articolului 7 din Directiva 2002/53/CE a Consiliului în ceea ce privește caracteristicile minime de analizat și condițiile minime de verificare a anumitor soiuri de specii de plante agricole (JO L 254, 8.10.2003, p. 7).

            (4)  Directiva 2003/91/CE a Comisiei din 6 octombrie 2003 de stabilire a normelor de aplicare a dispozițiilor articolului 7 din Directiva 2002/55/CE a Consiliului privind numărul minim de caracteristici care trebuie examinate și condițiile minime necesare pentru examinarea anumitor soiuri de legume (JO L 254, 8.10.2003, p. 11).

            (5)  Directiva de punere în aplicare (UE) 2021/415 a Comisiei din 8 martie 2021 de modificare a Directivelor 66/401/CEE și 66/402/CEE ale Consiliului în vederea adaptării la evoluția cunoștințelor științifice și tehnice, a grupurilor taxonomice și a denumirilor anumitor specii de semințe și de buruieni (JO L 81, 9.3.2021, p. 65).

            (6)  Directiva 66/401/CEE a Consiliului din 14 iunie 1966 privind comercializarea semințelor de plante furajere (JO 125, 11.7.1966, p. 2298).

            (7)  Directiva 66/402/CEE a Consiliului din 14 iunie 1966 privind comercializarea semințelor de cereale (JO 125, 11.7.1966, p. 2309).

            ANEXĂ

               Partea A – Modificări ale anexelor I și II la Directiva 2003/90/CE

                     „ANEXA I

                        Lista speciilor menționate la articolul 1 alineatul (2) litera (a) care trebuie să respecte protocoalele tehnice ale OCSP
                         (*)

                                    Denumirea științifică

                                    Denumirea comună

                                    Protocolul OCSP

                                    Festuca arundinacea Schreb.

                                 Păiuș înalt

                                 TP 39/1 din 1.10.2015

                                    Festuca filiformis Pourr.

                                 Păiușul oilor, cu frunze mici

                                 TP 67/1 din 23.6.2011

                                    Festuca ovina L.

                                 Păiușul oilor

                                 TP 67/1 din 23.6.2011

                                    Festuca pratensis Huds.

                                 Păiuș de livezi

                                 TP 39/1 din 1.10.2015

                                    Festuca rubra L.

                                 Păiuș roșu

                                 TP 67/1 din 23.6.2011

                                    Festuca trachyphylla (Hack.) Hack.

                                 Păiuș tare

                                 TP 67/1 din 23.6.2011

                                    Lolium multiflorum Lam.

                                 Raigras aristat

                                 TP 4/2 din 19.3.2019

                                    Lolium perenne L.

                                 Raigras peren

                                 TP 4/2 din 19.3.2019

                                    Lolium x hybridum Hausskn.

                                 Raigras hibrid

                                 TP 4/2 din 19.3.2019

                                    Pisum sativum L. (partim)

                                 Mazăre furajeră

                                 TP 7/2 Rev. 3 din 6.3.2020

                                    Poa pratensis L.

                                 Firuță

                                 TP 33/1 din 15.3.2017

                                    Vicia faba L.

                                 Bob

                                 TP 8/1 din 19.3.2019

                                    Vicia sativa L.

                                 Măzăriche

                                 TP 32/1 din 19.4.2016

                                    Brassica napus L. var. napobrassica (L.) Rchb.

                                 Gulie furajeră

                                 TP 89/1 din 11.3.2015

                                    Raphanus sativus L. var. oleiformis Pers.

                                 Ridiche furajeră

                                 TP 178/1 din 15.3.2017

                                    Brassica napus L. (partim)

                                 Rapiță

                                 TP 36/3 din 21.4.2020

                                    Cannabis sativa L.

                                 Cânepă

                                 TP 276/1 rev. parțială din 21.3.2018

                                    Glycine max (L.) Merr.

                                 Soia

                                 TP 80/1 din 15.3.2017

                                    Gossypium spp.

                                 Bumbac

                                 TP 88/2 din 11.12.2020

                                    Helianthus annuus L.

                                 Floarea soarelui

                                 TP 81/1 din 31.10.2002

                                    Linum usitatissimum L.

                                 In textil/in oleaginos

                                 TP 57/2 din 19.3.2014

                                    Sinapis alba L.

                                 Muștar alb

                                 TP 179/1 din 15.3.2017

                                    Avena nuda L.

                                 Ovăz nud mic, ovăz Hulless

                                 TP 20/3 din 6.3.2020

                                    Avena sativa L. (include A. byzantina K. Koch)

                                 Ovăz și Ovăz roșu

                                 TP 20/3 din 6.3.2020

                                    Hordeum vulgare L.

                                 Orz

                                 TP 19/5 din 19.3.2019

                                    Oryza sativa L.

                                 Orez

                                 TP 16/3 din 1.10.2015

                                    Secale cereale L.

                                 Secară

                                 TP 58/1 din 31.10.2002

                                    Sorghum bicolor (L.) Moench subsp. bicolor

                                 Sorg

                                 TP 122/1 din 19.3.2019

                                    Sorghum bicolor (L.) Moench subsp. drummondii (Steud.) de Wet ex Davidse

                                 Iarbă de Sudan

                                 TP 122/1 din 19.3.2019

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 Hibrizi rezultați din încrucișarea dintre Sorghum bicolor subsp. bicolor și Sorghum bicolor subsp. drummondii

                                 TP 122/1 din 19.3.2019

                                    xTriticosecale Wittm. ex A. Camus

                                 Hibrizi rezultați din încrucișarea unei specii din genul Triticum cu o specie din genul Secale

                                 TP 121/2 Rev. 1 din 16.2.2011

                                    Triticum aestivum L. subsp. aestivum

                                 Grâu

                                 TP 3/5 din 19.3.2019

                                    Triticum turgidum L. subsp. durum (Desf.) van Slageren

                                 Grâu dur

                                 TP 120/3 din 19.3.2014

                                    Zea mays L. (partim)

                                 Porumb

                                 TP 2/3 din 11.3.2010

                                    Solanum tuberosum L.

                                 Cartof

                                 TP 23/3 din 15.3.2017

                     ANEXA II

                        Lista speciilor menționate la articolul 1 alineatul (2) litera (b) care trebuie să respecte orientările de testare ale UPOV
                         (*)

                                    Denumirea științifică

                                    Denumirea comună

                                    Orientare UPOV

                                    Beta vulgaris L.

                                 Sfeclă furajeră

                                 TG/150/3 din 4.11.1994

                                    Agrostis canina L.

                                 Bucățel

                                 TG/30/6 din 12.10.1990

                                    Agrostis gigantea Roth

                                 Bucățel mare

                                 TG/30/6 din 12.10.1990

                                    Agrostis stolonifera L.

                                 Moleață (iarba câmpului)

                                 TG/30/6 din 12.10.1990

                                    Agrostis capillaris L.

                                 Păiuș

                                 TG/30/6 din 12.10.1990

                                    Bromus catharticus Vahl

                                 Ovăz australian

                                 TG/180/3 din 4.4.2001

                                    Bromus sitchensis Trin.

                                 Iarbă bromică sitchensis (obsigă)

                                 TG/180/3 din 4.4.2001

                                    Dactylis glomerata L.

                                 Golomăț

                                 TG/31/8 din 17.4.2002

                                    xFestulolium Asch. et Graebn.

                                 Hibrizi rezultați din încrucișarea unei specii din genul Festuca cu o specie din genul Lolium

                                 TG/243/1 din 9.4.2008

                                    Phleum nodosum L.

                                 Timoftică noduroasă

                                 TG/34/7 din 17.12.2020

                                    Phleum pratense L.

                                 Timoftică

                                 TG/34/7 din 17.12.2020

                                    Lotus corniculatus L.

                                 Ghizdei

                                 TG 193/1 din 9.4.2008

                                    Lupinus albus L.

                                 Lupin alb

                                 TG/66/4 din 31.3.2004

                                    Lupinus angustifolius L.

                                 Lupin albastru cu frunze înguste

                                 TG/66/4 din 31.3.2004

                                    Lupinus luteus L.

                                 Lupin galben

                                 TG/66/4 din 31.3.2004

                                    Medicago doliata Carmign.

                                 Medicago doliata

                                 TG/228/1 din 5.4.2006

                                    Medicago italica (Mill.) Fiori

                                 Medicago italica

                                 TG/228/1 din 5.4.2006

                                    Medicago littoralis Rohde ex Loisel.

                                 Medicago littoralis

                                 TG/228/1 din 5.4.2006

                                    Medicago lupulina L.

                                 Trifoi mărunt

                                 TG/228/1 din 5.4.2006

                                    Medicago murex Willd.

                                 Medicago murex

                                 TG/228/1 din 5.4.2006

                                    Medicago polymorpha L.

                                 Medicago polymorpha

                                 TG/228/1 din 5.4.2006

                                    Medicago rugosa Desr.

                                 Medicago rugosa

                                 TG/228/1 din 5.4.2006

                                    Medicago sativa L.

                                 Lucernă

                                 TG/6/5 din 6.4.2005

                                    Medicago scutellata (L.) Mill.

                                 Medicago scutellata

                                 TG/228/1 din 5.4.2006

                                    Medicago truncatula Gaertn.

                                 Medicago truncatula

                                 TG/228/1 din 5.4.2006

                                    Medicago x varia T. Martyn

                                 Lucernă de nisip

                                 TG/6/5 din 6.4.2005

                                    Trifolium pratense L.

                                 Trifoi roșu

                                 TG/5/8 din 17.12.2020

                                    Trifolium repens L.

                                 Trifoi alb

                                 TG/38/7 din 9.4.2003

                                    Trifolium subterraneum L.

                                 Trifoi subteran

                                 TG/170/3 din 4.4.2001

                                    Phacelia tanacetifolia Benth.

                                 Floarea albinelor (Facelia)

                                 TG/319/1 din 5.4.2017

                                    Arachis hypogaea L.

                                 Arahidă

                                 TG/93/4 din 9.4.2014

                                    Brassica juncea (L.) Czern

                                 Muștar maroniu

                                 TG/335/1 din 17.12.2020

                                    Brassica rapa L. var. silvestris (Lam.) Briggs

                                 Rapiță

                                 TG/185/3 din 17.4.2002

                                    Carthamus tinctorius L.

                                 Șofrănel

                                 TG/134/3 din 12.10.1990

                                    Papaver somniferum L.

                                 Mac

                                 TG/166/4 din 9.4.2014

               ”

               Partea B – Modificări ale anexelor la Directiva 2003/91/CE

                     „ANEXA I

                        Lista speciilor menționate la articolul 1 alineatul (2) litera (a) care trebuie să respecte protocoalele tehnice ale OCSP
                         (*)

                                    Denumirea științifică

                                    Denumirea comună

                                    Protocolul OCSP

                                    Allium cepa L. (Cepa group)

                                 Ceapă și ceapă eșalotă tip „banană”

                                 TP 46/2 din 1.4.2009

                                    Allium cepa L. (Aggregatum group)

                                 Hașmă

                                 TP 46/2 din 1.4.2009

                                    Allium fistulosum L.

                                 Ceapă de stufat

                                 TP 161/1 din 11.3.2010

                                    Allium porrum L.

                                 Praz

                                 TP 85/2 din 1.4.2009

                                    Allium sativum L.

                                 Usturoi

                                 TP 162/1 din 25.3.2004

                                    Allium schoenoprasum L.

                                 Arpagic

                                 TP 198/2 din 11.3.2015

                                    Apium graveolens L.

                                 Țelină

                                 TP 82/1 din 13.3.2008

                                    Apium graveolens L.

                                 Țelină de rădăcină

                                 TP 74/1 din 13.3.2008

                                    Asparagus officinalis L.

                                 Sparanghel

                                 TP 130/2 din 16.2.2011

                                    Beta vulgaris L.

                                 Sfeclă roșie, inclusiv sfeclă Cheltenham

                                 TP 60/1 din 1.4.2009

                                    Beta vulgaris L.

                                 Sfeclă de pețiol sau mangold

                                 TP 106/1 din 11.3.2015

                                    Brassica oleracea L.

                                 Varză creață

                                 TP 90/1 din 16.2.2011

                                    Brassica oleracea L.

                                 Conopidă

                                 TP 45/2 Rev. 2 din 21.3.2018

                                    Brassica oleracea L.

                                 Broccoli

                                 TP 151/2 Rev. 2 din 21.4.2020

                                    Brassica oleracea L.

                                 Varză de Bruxelles

                                 TP 54/2 Rev. din 15.3.2017

                                    Brassica oleracea L.

                                 Gulie

                                 TP 65/1 Rev. din 15.3.2017

                                    Brassica oleracea L.

                                 Varză creață de Milano, varză albă, varză roșie

                                 TP 48/3 Rev. din 15.3.2017

                                    Brassica rapa L.

                                 Varză chinezească

                                 TP 105/1 din 13.3.2008

                                    Capsicum annuum L.

                                 Ardei iute

                                 TP 76/2 Rev. 2 din 21.4.2020

                                    Cichorium endivia L.

                                 Cicoare creață și scarola

                                 TP 118/3 din 19.3.2014

                                    Cichorium intybus L.

                                 Cicoare industrială

                                 TP 172/2 din 1.12.2005

                                    Cichorium intybus L.

                                 Cicoare de grădină cu frunze

                                 TP 154/1 Rev. din 19.3.2019

                                    Cichorium intybus L.

                                 Andivă

                                 TP 173/2 din 21.3.2018

                                    Citrullus lanatus (Thunb.) Matsum. et Nakai

                                 Pepene verde

                                 TP 142/2 din 19.3.2014

                                    Cucumis melo L.

                                 Pepene galben

                                 TP 104/2 Rev. din 21.4.2020

                                    Cucumis sativus L.

                                 Castravete cu fruct semilung și lung și castravete cu fruct scurt

                                 TP 61/2 Rev. 2 din 19.3.2019

                                    Cucurbita maxima Duchesne

                                 Dovleac comestibil

                                 TP 155/1 din 11.3.2015

                                    Cucurbita pepo L.

                                 Dovlecel

                                 TP 119/1 Rev. din 19.3.2014

                                    Cynara cardunculus L.

                                 Anghinare și cardon

                                 TP 184/2 Rev. din 6.3.2020

                                    Daucus carota L.

                                 Morcov și morcov furajer

                                 TP 49/3 din 13.3.2008

                                    Foeniculum vulgare Mill.

                                 Fenicul

                                 TP 183/1 din 25.3.2004

                                    Lactuca sativa L.

                                 Salată verde

                                 TP 13/6 Rev. din 15.2.2019

                                    Solanum lycopersicum L.

                                 Tomate

                                 TP 44/4 Rev. 4 din 21.4.2020

                                    Petroselinum crispum (Mill.) Nyman ex A. W. Hill

                                 Pătrunjel

                                 TP 136/1 din 21.3.2007

                                    Phaseolus coccineus L.

                                 Fasole de Spania

                                 TP 9/1 din 21.3.2007

                                    Phaseolus vulgaris L.

                                 Fasole pitică și fasole urcătoare

                                 TP 12/4 din 27.2.2013

                                    Pisum sativum L. (partim)

                                 Mazăre cu bob zbârcit, mazăre cu bob neted și mazăre dulce

                                 TP 7/2 Rev. 3 din 6.3.2020

                                    Raphanus sativus L.

                                 Ridiche, ridiche neagră

                                 TP 64/2 Rev. corectată din 11.3.2015

                                    Rheum rhabarbarum L

                                 Rubarbă

                                 TP 62/1 din 19.4.2016

                                    Scorzonera hispanica L.

                                 Scorționeră

                                 TP 116/1 din 11.3.2015

                                    Solanum melongena L.

                                 Pătlăgea vânătă

                                 TP 117/1 din 13.3.2008

                                    Spinacia oleracea L.

                                 Spanac

                                 TP 55/5 Rev. 3 din 6.3.2020

                                    Valerianella locusta (L.) Laterr.

                                 Fetică

                                 TP 75/2 din 21.3.2007

                                    Vicia faba L. (partim)

                                 Bob

                                 TP 206/1 din 25.3.2004

                                    Zea mays L. (partim)

                                 Porumb dulce și porumb de floricele

                                 TP 2/3 din 11.3.2010

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Portaltoaie pentru tomate

                                 TP 294/1 Rev. 4 din 21.4.2020

                                    Cucurbita maxima Duchesne x Cucurbita moschata Duchesne

                                 Hibrizi interspecifici de Cucurbita maxima Duchesne x Cucurbita moschata Duchesne destinați utilizării ca portaltoi

                                 TP 311/1 din 15.3.2017

                     ANEXA II

                        Lista speciilor menționate la articolul 1 alineatul (2) litera (b) care trebuie să respecte orientările de testare ale UPOV
                         (*)

                                    Denumirea științifică

                                    Denumirea comună

                                    Orientare UPOV

                                    Brassica rapa L.

                                 Nap

                                 TG/37/10 din 4.4.2001

               ”

               (*)  Textul acestor protocoale este disponibil pe site-ul web al OCSP (www.cpvo.europa.eu).

               (*)  Textul acestor orientări este disponibil pe site-ul web al UPOV (www.upov.int)

               (*)  Textul acestor protocoale este disponibil pe site-ul web al OCSP (www.cpvo.europa.eu).

               (*)  Textul acestor orientări este disponibil pe site-ul web al UPOV (www.upov.int).


title: Directiva (UE) 2021/2261 a Parlamentului European și a Consiliului din 15 decembrie 2021 de modificare a Directivei 2009/65/CE în ceea ce privește utilizarea documentelor cu informații esențiale de către societățile de administrare a organismelor de plasament colectiv în valori mobiliare (OPCVM) (Text cu relevanță pentru SEE)

text:
                  20.12.2021

                  RO

                  Jurnalul Oficial al Uniunii Europene

                  L 455/15

         DIRECTIVA (UE) 2021/2261 A PARLAMENTULUI EUROPEAN ȘI A CONSILIULUI
         din 15 decembrie 2021
         de modificare a Directivei 2009/65/CE în ceea ce privește utilizarea documentelor cu informații esențiale de către societățile de administrare a organismelor de plasament colectiv în valori mobiliare (OPCVM)
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 53 alineatul (1),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:

                     (1)

                     Articolul 78 din Directiva 2009/65/CE a Parlamentului European și a Consiliului (3) impune societăților de investiții și societăților de administrare să întocmească un scurt document care să conțină informațiile-cheie oferite investitorilor cu privire la caracteristicile esențiale ale organismelor de plasament colectiv în valori mobiliare (OPCVM) (denumite în continuare „informații-cheie destinate investitorilor”), astfel încât investitorii respectivi să fie în mod rezonabil în măsură să înțeleagă natura și riscurile OPCVM-ului propus și, prin urmare, să ia decizii de investiții în cunoștință de cauză.

                     (2)

                     Regulamentul (UE) nr. 1286/2014 al Parlamentului European și al Consiliului (4) impune creatorilor de produse de investiții individuale structurate și bazate pe asigurări (PRIIP) ca, înainte de a pune un PRIIP la dispoziția investitorilor individuali, să elaboreze și să publice un document cu informații esențiale (denumit în continuare „KID”) pentru produsul respectiv, pentru a le permite unor astfel de investitori individuali să înțeleagă și să compare principalele caracteristici și riscuri ale PRIIP.

                     (3)

                     OPCVM se califică, de asemenea, drept PRIIP, pentru care este necesar un KID în temeiul Regulamentului (UE) nr. 1286/2014. Cu toate acestea, articolul 32 alineatul (1) din regulamentul respectiv scutește, până la 31 decembrie 2021, societățile de administrare, astfel cum sunt definite la articolul 2 alineatul (1) litera (b) din Directiva 2009/65/CE, societățile de investiții, astfel cum sunt menționate la articolul 27 din directiva respectivă, și persoanele care oferă consultanță cu privire la unități ale OPCVM-urilor sau care vând astfel de unități, astfel cum sunt menționate la articolul 1 alineatul (2) din directiva respectivă, de obligațiile prevăzute în regulamentul respectiv și, prin urmare, de obligația de a elabora un KID (dispoziții denumite în continuare „dispoziții tranzitorii”).

                     (4)

                     Regulamentul delegat (UE) 2017/653 al Comisiei (5) completează Regulamentul (UE) nr. 1286/2014 prin stabilirea de standarde tehnice de reglementare privind modul de prezentare, conținutul și formatul standard al KID, metodologia de prezentare a riscului și a randamentului și de calculare a costurilor, condițiile și frecvența minimă de revizuire a informațiilor conținute în KID și condițiile privind furnizarea KID investitorilor individuali.

                     (5)

                     La 7 septembrie 2021, Comisia a adoptat un regulament delegat de modificare a standardelor tehnice de reglementare prevăzute în Regulamentul delegat (UE) 2017/653 în ceea ce privește metodologia aplicată și prezentarea scenariilor de performanță, prezentarea costurilor și metodologia de calculare a indicatorilor sintetici de cost, prezentarea și conținutul informațiilor privind performanța anterioară și prezentarea costurilor aferente PRIIP care oferă o gamă de opțiuni de investiții și alinierea dispozițiilor tranzitorii pentru creatorii de PRIIP care oferă unitățile de fonduri menționate la articolul 32 din Regulamentul (UE) nr. 1286/2014 ca opțiuni de investiții suport cu dispoziții tranzitorii a căror durată de aplicare a fost prelungită, prevăzută la articolul respectiv. Data aplicării respectivului regulament delegat este 1 iulie 2022, însă este important să fie reflectată necesitatea de a acorda societăților de administrare, societăților de investiții și persoanelor care oferă consultanță cu privire la unități ale OPCVM-urilor și ale non-OPCVM-urilor sau care vând astfel de unități suficient timp ca să se pregătească pentru încetarea dispozițiilor tranzitorii și, prin urmare, pentru îndeplinirea obligației de a elabora un KID.

                     (6)

                     Pentru a se răspunde necesității de a asigura suficient timp de pregătire pentru obligația de a elabora un KID, Regulamentul (UE) nr. 1286/2014 a fost modificat prin Regulamentul (UE) 2021/2259 al Parlamentului European și al Consiliului (6) în scopul de a prelungi dispozițiile tranzitorii până la 31 decembrie 2022.

                     (7)

                     Informațiile-cheie destinate investitorilor și KID acoperă în esență aceleași cerințe în materie de informații. Astfel, este necesar să se asigure că investitorii individuali în PRIIP interesați să achiziționeze unități ale OPCVM-urilor nu primesc, începând cu 1 ianuarie 2023, ambele documente pentru același produs financiar. Prin urmare, ar trebui să se prevadă că KID trebuie considerat ca îndeplinind cerințele aplicabile documentului cu informații-cheie destinate investitorilor. În plus, pentru alți investitori decât investitorii individuali, societățile de investiții și societățile de administrare ar trebui să continue să elaboreze informații-cheie destinate investitorilor în conformitate cu Directiva 2009/65/CE, cu excepția cazului în care decid să elaboreze un KID, astfel cum se prevede în Regulamentul (UE) nr. 1286/2014. În astfel de cazuri, autoritățile competente nu ar trebui să impună societăților de investiții și societăților de administrare să furnizeze informații-cheie destinate investitorilor, ci numai KID ar trebui să fie furnizat respectivilor investitori.

                     (8)

                     Prin urmare, Directiva 2009/65/CE ar trebui să fie modificată în consecință,

               ADOPTĂ PREZENTA DIRECTIVĂ:

            Articolul 1
            În Directiva 2009/65/CE, se introduce următorul articol:

                  „Articolul 82a

                     (1)   Statele membre se asigură că, în cazul în care o societate de investiții sau, pentru oricare dintre fondurile deschise de investiții pe care le administrează, o societate de administrare elaborează, furnizează, revizuiește și traduce un document cu informații esențiale care respectă cerințele privind documentele cu informații esențiale prevăzute în Regulamentul (UE) nr. 1286/2014 al Parlamentului European și al Consiliului (*1), autoritățile competente consideră că documentul cu informații esențiale în cauză îndeplinește cerințele aplicabile informațiilor-cheie destinate investitorilor prevăzute la articolele 78-82 și la articolul 94 din prezenta directivă.

                     (2)   Statele membre se asigură că autoritățile competente nu impun unei societăți de investiții sau, pentru oricare dintre fondurile deschise de investiții pe care le administrează, unei societăți de administrare să elaboreze informații-cheie destinate investitorilor, în conformitate cu articolele 78-82 și articolul 94 din prezenta directivă, în cazul în care societatea respectivă elaborează, furnizează, revizuiește și traduce un document cu informații esențiale care respectă cerințele privind documentele cu informații esențiale prevăzute în Regulamentul (UE) nr. 1286/2014.

            Articolul 2

               (1)   Statele membre adoptă și publică, până la 30 iunie 2022, dispozițiile necesare pentru a se conforma prezentei directive. Statele membre informează de îndată Comisia cu privire la aceasta.
               Statele membre aplică dispozițiile respective de la 1 ianuarie 2023.
               Atunci când statele membre adoptă dispozițiile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a unei astfel de trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Prezenta directivă intră în vigoare în ziua următoare datei publicării în Jurnalul Oficial al Uniunii Europene.

            Articolul 4
            Prezenta directivă se adresează statelor membre.

            Adoptată la Strasbourg, 15 decembrie 2021.

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               A. LOGAR

            (1)  Avizul din 20 octombrie 2021 (nepublicat încă în Jurnalul Oficial).

            (2)  Poziția Parlamentului European din 23 noiembrie 2021 (nepublicată încă în Jurnalul Oficial) și Decizia Consiliului din 9 decembrie 2021.

            (3)  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).

            (4)  Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).

            (5)  Regulamentul delegat (UE) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).

            (6)  Regulamentul (UE) 2021/2259 al Parlamentului European și al Consiliului din 15 decembrie 2021 de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități (a se vedea pagina 1 din prezentul Jurnal Oficial).